**תכנית סיוע לאשקלון בשל המצב הביטחוני**

**הצעה להחלטה**

מ ח ל י ט י ם , לנוכח החרפת האיום הביטחוני עמו מתמודדים תושבי העיר אשקלון, לסייע לעיריית אשקלון במתן מענה מידי והולם לתושביה בהתמודדות עם המצב הביטחוני והשלכותיו ובנשיאת נטל ההוצאות החריג שהוטל עליה בגין המצב הביטחוני. לאור הבחירות הצפויות לכנסת ה-23, נכללים בתכנית רק המרכיבים הנדרשים באופן מידי לשנת 2020, כמפורט להלן:

1. להטיל על שר הפנים:
	1. להקצות באופן מידי לעיריית אשקלון סך של עד 1.5 מלש"ח למימון הוצאותיה הביטחוניות בשני סבבי הלחימה בחודשים מאי ונובמבר 2019, בהתאם לקריטריונים וכללי בקרה שייקבעו לעניין זה. הקצאה זו תינתן בנוסף ומבלי לפגוע בכל מענק אחר. לצורך כך, יקצה משרד האוצר למשרד הפנים תקציב תוספתי ייעודי בסך 1.5 מלש"ח לשנת 2020.
	2. להקצות באופן מיידי לעיריית אשקלון סך 9.1 מלש"ח לצורך היערכותה לחירום. התקציב ישמש את העירייה לשדרוג והרחבה הכרחיים של מרכז ההפעלה, שיפוץ נדרש ומיידי ב-60 מקלטים ציבוריים שאינם תקינים לשימוש בשעת חירום, רכישת מערכת לפתיחת מקלטים מרחוק בשעת חירום, רכישת ציוד למחסני החירום של הרשות והתקנה דחופה של 6 מצלמות גבהים לניטור נפילות והתמודדות עם תרחישי הביטחון בעיר. כל זאת, בהתאם להנחיות הגורמים המוסמכים עפ"י דין ובהתאם לקריטריונים וכללי בקרה שייקבעו לעניין זה. תכנית לביצוע הפעולות הנדרשות תגובש תוך 14 יום מאישור החלטה זו. לצורך כך, יקצה משרד האוצר למשרד הפנים תקציב תוספתי ייעודי בסך 9.1 מיליון ש"ח לשנת 2020.
2. ככל שסכום ההוצאות בפועל על ידי הרשות המקומית יפחת מהסכום המרבי המפורט בסעיפים 1.א. ו-1.ב. יופחת הסיוע הממשלתי.
3. להטיל על שרת הבינוי והשיכון להקצות 3 מלש"ח מתקציב משרד הבינוי והשיכון בשנת 2020 לפעילויות חברתיות לגיל הרך לטובת סיוע בהתמודדות עם השלכות המצב הביטחוני בעיר.
4. להטיל על שר העבודה והרווחה:
	1. לפעול למיגון מרכזי יום הפועלים כמסגרות יומיות לאוכלוסיות שונות באשקלון באמצעות השקעה בסך כולל של 5 מלש"ח מתקציב משרד העבודה והרווחה בשנת 2020.
	2. לתגבר את הפעילות הקהילתית לאוכלוסיות רווחה בעיר אשקלון בהיקף של עד 0.5 מלש"ח מתקציב משרד העבודה והרווחה בשנת 2020.
5. להטיל על שר החינוך להקצות מתקציב משרד החינוך סך של 2.3 מלש"ח בשנת 2020 לטיפול רגשי בתלמידים ולליווי ותמיכה לצוותי חינוך ולהורים בעיר אשקלון, לנוכח השלכות המצב הביטחוני על אוכלוסיית התלמידים.
6. להסמיך את מינהל אזורי תעשייה במשרד הכלכלה והתעשייה לסייע בהקמת גדר לאזור התעשייה הדרומי באשקלון בשל האיום הביטחוני של חדירה ימית לאורך רצועת החוף וקרבתו אליה. הגדר תיבנה, בכפוף לכל דין, בהתאם לקריטריונים המקצועיים המפורטים בסעיף 11 ל"קריטריונים ההנדסיים לפיתוח תשתיות המקרקעין לתעשייה" של מינהל אזורי תעשייה ועל פי תכנית הנדסית מאושרת. תקצוב מינהל אזורי תעשייה להקמת הגדר לא יעלה על 3 מלש"ח ויועבר בהתאם להוראות "נוהל עבודה לרשויות מקומיות בנושא פיתוח תשתיות לאזורי תעשייה וביצוע פרוייקטים באזורי עדיפות לאומית" של משרד הכלכלה והתעשייה.
7. להטיל על השר לביטחון הפנים להקצות 1.2 מלש"ח, בשנת 2020 מתקציב המשרד לשם הקמה של מערך מצלמות בחוף הים באשקלון באמצעות משטרת ישראל, שמטרתו לסייע למשטרה בפיקוד ושליטה ובמתן התרעה מוקדמת ומענה מבצעי לאירועי פח"ע וטרור החודרים לשטח המוניציפלי היבשתי של העיר אשקלון.
8. להטיל על שר הבריאות להקצות 100 אלש"ח מתקציב משרד הבריאות בשנת 2020 לביצוע קורסי עזרה ראשונה נפשית לעובדי עיריית אשקלון, כחלק מתהליך חיזוק החוסן של העיר.
9. הממשלה רושמת לפניה כי בשנת 2020 משרד הבריאות יחל להפעיל מרכז חוסן באשקלון, לטובת חיזוק יכולת ההתמודדות הרגשית והמנטלית של התושבים, חיזוק החוסן הקהילתי-חברתי וחיזוק מוכנות העיר לחירום, בהתאם להחלטת הצוות הבין-משרדי של מרכזי החוסן מיום 30.10.2019. לצורך הפעלת מרכז החוסן באשקלון, משרד הביטחון יעביר, באמצעות רשות החירום הלאומית, למשרד הבריאות 1.5 מלש"ח מתקציבו בשנת 2020, זאת בנוסף ל-1.5 מלש"ח שהקצה משרד הביטחון בשנת 2019 לשם כך.
10. הממשלה פונה להנהלת הקרן לשמירת הניקיון בבקשה כי תבחן אפשרות להקצות לעיריית אשקלון את סכומי הסיוע הבאים, בכפוף לחוק שמירת הניקיון, תשמ"ד-1984, והתקנות שעל פיו ובתנאים שתקבע הקרן לשמירת הניקיון:
	1. פסולת בניין – עבור הקמה והפעלה של מערך לניהול פסולת בנייה בעיר אשקלון, לרבות טיפול במפגעי פסולת בניין, בסכום של עד 8 מלש"ח.
	2. גזם עירוני – עבור הקמת מתקן לטיפול בגזם עירוני והקמה והפעלה של מערך לניהול הגזם העירוני בעיר אשקלון, בסכום של עד 8 מלש"ח.
11. הממשלה רושמת לפניה כי משרד הביטחון, באמצעות פיקוד העורף, יקצה בשנת 2020 לעיריית אשקלון 30 מיגוניות ניידות, לטובת פריסה בשעת חירום או להצבה בשגרה בהתאם להערכת המצב הבטחונית במוקדים מרכזיים בעיר.
12. התחדשות עירונית:
	1. הממשלה רושמת בפניה כי בשים לב לסעיף 5.6.17 בקובץ החלטות מועצת מקרקעי ישראל בעניין "הקצאה והיקף מגרשי ההשלמה", לתכנית האב להתחדשות עירונית של עיריית אשקלון, ולהסכם הגג בין רשות מקרקעי ישראל לבין עיריית אשקלון והחברה הכלכלית אשקלון מיום 29 באוקטובר 2015, עד 3,179 יחידות דיור, המהוות 10% מכלל יחידות הדיור הכלולות בהסכם גג זה, יוקצו לטובות התחדשות עירונית. מספר יחידות הדיור המוקצות לטובות התחדשות עירונית בעיר עשוי לגדול לעד 4,768, המהוות 15% מכלל יחידות הדיור הכלולות בהסכם זה, בכפוף לאישור ועדת המשנה של מועצת מקרקעי ישראל.
	2. לאור סעיף 12.א. ולנוכח היעדר מיגון ברבים מבנייני המגורים בשכונות העיר הוותיקות, להנחות את מנהל רשות מקרקעי ישראל לקדם מיזמי התחדשות עירונית ברחבי העיר ומציאת פתרונות כלכליים להגדלת כדאיותם הכלכלית.
	3. מנהל רשות מקרקעי ישראל ויו"ר הרשות להתחדשות עירונית ידווחו לוועדת ההיגוי שתוקם על-פי סעיף 14, פעם בחצי שנה על ההתקדמות שהושגה בקידום התחדשות עירונית באשקלון.
13. עד לאישורו בכנסת של תקציב המדינה לשנת 2020, כל הקצאות התקציבים לפי החלטה זו כפופות להוראות סעיף 3ב לחוק יסוד: משק המדינה ולהוראות סעיף 49ב לחוק יסודות התקציב, התשמ"ה-1985.
14. להקים ועדת היגוי בראשות מנכ"ל משרד ראש הממשלה ובהשתתפות מנכ"ל משרד הפנים, החשב הכללי במשרד האוצר, הממונה על התקציבים במשרד האוצר, מנכ"ל משרד הכלכלה והתעשייה, מנכ"ל רשות מקרקעי ישראל, יו"ר הרשות הממשלתית להתחדשות עירונית, מנכ"לית מינהל התכנון ומנכ"ל משרד התיירות, או נציגיהם. זאת לצורך:
	1. ליווי, מעקב והסרת חסמים לצורך יישום החלטה זו.
	2. בחינת הצורך בתכנית ארוכת טווח לחיזוק העיר אשקלון ולפיתוח מנועי הצמיחה הכלכליים של העיר. הוועדה תבחן, בין היתר, את הנושאים הבאים:
		1. רמת השירות הניתן לתושבי העיר לעומת רשויות אחרות בהינתן מקורות ההכנסה העצמיים של העירייה בהווה ובעתיד, ותבחן דרכים להתמודדות בטווח הקצר והארוך.
		2. תכנית אסטרטגית לפיתוח העיר, בדגש על הגדלת הכנסות מארנונה עסקית והגדלת מקורות הכנסה עצמיים שלא מארנונה, לרבות באמצעות כלי סיוע של משרד הכלכלה והתעשייה, הכללת העיר באזור פיתוח א' לעניין חוק לעידוד השקעות הון, תשי"ט-1959 והאצת פיתוח מיזמי תיירות בעיר.
		3. צעדים לקידום מיזמי התחדשות עירונית בעיר אשקלון ולהגדלת הכדאיות הכלכלית של מיזמים אלה, בין היתר באמצעות פתרונות כלכליים, תמריצים ותקציבים ייעודיים. במסגרת זו, תבחן אפשרות להגדלת מכסת הקרקע המשלימה מכלל יחידות הדיור הנכללות בהסכם הגג וסבסוד עלויות הפיתוח לאתרים שבהם מצויים מגרשי השלמה.
15. הוועדה רשאית לזמן נציגי גופים רלוונטיים שאינם חברי הוועדה, לרבות עיריית אשקלון, לדיונים בנושאים הרלוונטיים לתחומי מומחיותם.
16. ועדת ההיגוי תגיש את המלצותיה לממשלה שתוקם לאחר הבחירות לכנסת ה-23, עם כינונה. המלצות הוועדה יכללו גם התייחסות השוואתית ליתר הרשויות המקומיות.

**דברי הסבר**

**רקע כללי**

העיר אשקלון מהווה מטרה מרכזית לארגוני טרור ברצועת עזה והיא חשופה למנעד רחב של איומים ביטחוניים. לפי נתוני מערכת הביטחון, מסיום מבצע "צוק איתן", באשקלון הופעלו 155 התרעות ונפלו 15 רקטות. כתוצאה מתקיפות אלו, נהרגו בגבולות העיר 5 איש, נפצעו 111 איש וזוהו כ-4,000 מקרי פגיעות חרדה. על פי נתוני העירייה, מתוך כלל נפגעי החרדה בעיר כ-250 סבלו מפגיעות חרדה ברמה גבוהה. מהמידע שנמסר ממערכת הביטחון עולה כי הפגיעה באשקלון מאז מבצע "צוק איתן" חמורה יותר בבחינת כל הפרמטרים לעיל ביחס לכל יתר הרשויות המקומיות בדרום, למעט אלו הנכללות בתחום עוטף עזה. במסגרת זו נמצא כי הפגיעה באשקלון כאמור עולה על הפגיעה בכל יתר הרשויות המקומיות אשר זמן ההתרעה בהן עומד על 30 שניות.

נתוני מערכת הביטחון מעידים על ההסלמה שחלה בשנתיים האחרונות בעומס הביטחוני באשקלון אשר באה לידי ביטוי, בין היתר, בשני סבבי הלחימה האחרונים: בארבעת ימי הלחימה בחודש מאי 2019 במהלכם נהרגו בעיר 3 איש ובששת ימי הלחימה בחודש נובמבר 2019 שבמהלכם נורו כ-20 רקטות לעבר העיר. לטענת גורמים במערכת הביטחון, אשקלון הפכה בשנתיים האחרונות למטרה מועדפת על ארגוני הטרור ברצועת עזה. כמו כן, לדידם, בתקופה האחרונה, אשקלון נתונה תחת מנעד רחב יותר של איומים מצד ארגוני הטרור בעזה ובכללם עלייה בירי רקטות, לרבות בשיטות שנועדו לגבור על מערכת "כיפת ברזל", חדירה ימית לאורך רצועת החוף וחדירה אווירית של כלי טייס בלתי מאוישים או אמל"ח התקפי אחר. איומים גוברים אלו נועדו ליצור פגיעה משמעותית יותר בעיר ובתושביה.

ההסלמה הביטחונית כאמור מחייבת שיפור משמעותי במענה הניתן למוכנות העיר ותושביה. לפי נתוני מערכת הביטחון, בעיר כ-4,470 מבנים שאינם ממוגנים כלל וכ-1,340 מבנים בעלי מיגון חלקי בלבד. לפי המלצת משרד הביטחון, ישנו צורך בשיפוץ וציוד של כ-15% מהמקלטים הציבוריים משום שאינם כשירים ברמה הנדרשת. יתר על כן, המיגון הציבורי או המשותף לעיתים אינו נותן מענה מספק בשל הזמן הקצר להגעה למרחב מוגן. מיגון חלקי ומוכנות בלתי מספקת של המקלטים הציבוריים עלולים להמיט אבדן כבד בנפש בעת אירוע בטחוני.

בנוסף, ההסלמה בעומס הביטחוני מאלצת את העירייה לספק מענה למגוון צרכים ביטחוניים ואזרחיים דחופים. הימנעות ממתן מענה מידי לצרכים דחופים אלו עלולה להשפיע בטווח הקצר והארוך באופן קריטי על תושבי העיר ועל האיתנות הפיננסית של העירייה. ההשלכות המידיות של ההסלמה לצד הימשכות שגרת החירום וכן ההשפעות הפוטנציאליות של מציאות ביטחונית זו על תושבי אשקלון ועל איתנות העיר כוללות, בנוסף לפגיעות בגוף ובנפש שצוינו לעיל:

* אוכלוסיות מיוחדות – מבין תושבי העיר המוגדרים כקשישים עריריים וכבעלי צרכים מיוחדים, כ-950 נזקקו לטיפול מקצועי לאחר סבבי הלחימה. בנוסף, תלמידים בעלי צרכים מיוחדים לא קיבלו מענה בימי לחימה כך שנאלצו להישאר בבתיהם ללא מסגרת.
* הוצאות עודפות לעיריית אשקלון בשל הסלמה במצב הביטחוני – העירייה נושאת בהוצאות חריגות לצרכים ביטחוניים מידיים שהיקפם גדל בעת האחרונה. לטענת העירייה, סך ההוצאות הסתכמו עד עתה במיליוני שקלים. לצד זאת, העירייה לא קיבלה סיוע תקציבי להתמודדות עם חלק ניכר מהאתגרים הכרוכים בהסלמה האחרונה במצב הביטחוני. לכן, מגבלת המשאבים של העיר עלולה להוביל לפגיעה בהיערכות העיר לחירום. יתרה מזאת, מגבלת משאבים זו עלולה להוביל לכך שצרכי החירום יקבלו עדיפות על-פני צרכים שגרתיים של התושבים.
* צורך מידי בשדרוג יכולת המענה לחירום של העירייה – לפי המידע שנמסר ממשרד הביטחון, היעדר מרכז אחוד לשליטה והפעלה של העיר בחירום מקשה על יכולת העירייה לעמוד בצרכי העיר בשעת חירום. כמו כן, לשם חיזוק המענה לאיומים הביטחוניים פיקוד העורף ממליץ, בין היתר, על מתן מענה למיגון בשכונות שבהן פערי מיגון ועל הקמת מערכת לפתיחת מקלטים מרחוק.

יצוין כי בנוסף על ההוצאות הבלתי צפויות של עיריית אשקלון לצרכים ביטחוניים, העירייה מתמודדת גם עם קושי פיננסי מבני בשל עליה משמעותית במספר תושבי העיר בשנים האחרונות. משנת 2008 מספר התושבים בעיר עלה בכ-25%, שיעור גידול יותר מכפול משיעור השינוי הממוצע במספר התושבים בערי "פורום ה-15" בעשור האחרון, שעמד על 12%. יתר על כן, על פי הערכות, בעשור הקרוב מספר התושבים באשקלון צפוי לגדול בשיעור הגבוה פי 3 משיעור השינוי הצפוי בערי "פורום ה-15" בממוצע.

לאור כל האמור לעיל ומתוך רצון הממשלה לסייע לעירייה ולתושבי העיר להתמודד עם האיומים הביטחוניים הגוברים והשלכותיהם על העירייה ותושביה, מחליטים לתת מענה בשני שלבים: בטווח הקצר, מענה לצרכים מידיים באמצעות מענק בטחוני מיוחד והאצת תכנית האב להתחדשות עירונית בעיר ובטווח הארוך, התנעת עבודת מטה לבחינת מנועי צמיחה ארוכי טווח לעיר.

**מענה לצרכים מידיים**

* מימון הוצאות בטחוניות – כמענה מידי לנטל ההוצאות על העירייה בשל המצב הביטחוני המחריף תחתיו חיים תושבי אשקלון, הממשלה מחליטה להקצות לעירייה סיוע במימון הוצאות אלו בסך של 1.5 מיליון ש"ח. מימון הוצאותיה הבטחוניות של העירייה בסבבי הלחימה האחרונים יאפשר לעירייה להמשיך בפעילותה בשגרה ובחירום.
* היערכות לחירום – סיוע לעיריית אשקלון בהוצאותיה לטובת היערכות לחירום בעת הזו יסייע לעיר להיערך לסבב הלחימה הבא בלי לפגוע במענה לצרכים שגרתיים. לפי המלצות פיקוד העורף, על העיר לשפר את היערכותה, בין היתר, בסוגיות להלן: שיפוץ 60 מקלטים ציבוריים שאינם תקינים לשימוש בשעת חירום, התקנת מערכת לפתיחת מקלטים מרחוק בשעת חירום, חידוש מלאי הציוד למחסני החירום של הרשות והתקנת מצלמות גבהים לניטור נפילות והתמודדות עם תרחישי הביטחון בעיר.
* סיוע לגיל הרך – משרד הבינוי והשיכון יקצה 7 מלש"ח להפעלת תכניות לפעילות חברתית לגיל הרך, שמטרתן סיוע לילדים בגיל הרך להתמודד עם המצב הביטחוני בעיר.
* מיגון מרכזי יום – מיגון מוסדות רווחה, כגון מוסדות יום כגון מועדוניות, מרכזי יום לקשישים, מרכזים למשפחות ומרכזי טיפול, חיוני לצורך המשך פעילות בעתות חירום, בהן פעילות מחלקת הרווחה ברשות קריטית ביותר.
* הגברת פעילות רווחה קהילתית – בשל האיום הבטחוני על אשקלון נדרש מאמץ שיטתי, עקבי ורציף לקידום ולשיפור החוסן הקהילתי. בנוסף, בכל הנוגע לאתגרים חברתיים באשקלון אשר נובעים מהמצב הבטחוני, ישנה עדיפות לטיפול מונע לחיזוק החוסן על-פני התדרדרות הבעיות למצב ארוך טווח שדורש הקצאת קצבאות.
* תמיכה בתלמידי ובצוותי מערכת החינוך – לנוכח מצוקה משמעותית של תלמידים ושל צוותי חינוך והוראה, בשל ההסלמה שהתרחשה לאחרונה ותחושת חוסר הוודאות ביחס לסבבי לחימה עתידיים, נדרש ליווי רגשי לתלמידי וצוותי מערכת החינוך. דחיית המענה עלולה להגביר את המצוקות ולהקשות על האפקטיביות של המענה הטיפולי ולכן נדרש מענה מידי.
* אמצעי בטחון לאזור התעשייה הדרומי – אזור התעשייה הדרומי של אשקלון (להלן: אזה"ת) נמצא במרחק של כ-7 ק"מ מגבול רצועת עזה ובמרחק של 1.8 ק"מ מקו החוף. לנוכח זאת, אזה"ת חשוף במיוחד להתרחבות מנעד האיומים על העיר, ביניהם חדירה ימית לאורך רצועת החוף. לצד האיום הבטחוני עצמו, המצב הבטחוני מוביל לעלייה בסיכון של העסקים באזה"ת אשר משיתה עליהם הוצאות נוספות שפוגעות ביציבות העסקים הקיימים ובאטרקטיביות של פתיחת עסקים נוספים. סיוע בהקמת גדר לאזה"ת תגביר את יציבות וביטחון העסקים והעובדים שבשטחו ויקל על הקמתם עסקים חדשים. כתוצאה מכך הסיוע יכול לתרום לשמירה על איתנות העירייה פיננסית ועל פרנסת תושבי העיר. סיוע זה נדרש בהקדם האפשרי לאור האיומים המיידיים על האזור ובפרט כאמצעי מקדים למניעת אסון, ולא רק לאחר מעשה. כמו כן, מינהל אזורי תעשייה במשרד הכלכלה בחן את נושא בניית הגדר בעבודת מטה מסודרת בשנת 2016 והכניסו כקריטריון לפיתוח אזורי תעשייה. הכנסת רכיב הגדר במקרה תעלה את סטנדרט הביטחוני באזה"ת לזה שבו נמצאים אזורי תעשייה חדשים שמפתח מנהל אזורי תעשייה.
* מניעת ואיתור פח"ע מהים – חוף הים באשקלון מהווה נקודת תורפה מבצעית לאפשרות של חדירת מפגעים דרך הים. הצבת מערך המצלמות וחיבורו למשטרת ישראל יגדיל את האפשרות לאתר ולמנוע אירועי חדירה ופח"ע. לכן מוצע להטיל על המשרד לביטחון הפנים, באמצעות משטרת ישראל, להקים מערך מצלמות שיסייע למשטרה בהתמודדות עם אירועי פח"ע בחוף הים באשקלון.
* הכשרות עזרה ראשונה נפשית – המצב הביטחוני ביישובי עוטף עזה, כולל אשקלון, מעלה צורך בהכשרת צוותים לחוסן נפשי בהקדם הניתן. לכן, מוצע לקיים הכשרות לעובדי העירייה במתן עזרה ראשונה נפשית.
* מרכז חוסן – בהתאם להחלטת הצוות הבין-משרדי של מרכזי החוסן בראשות משרד הבריאות, מיום 30.10.2019, משהב"ט הקצה סך של 1.5 מלש"ח לטובת הפעלת מרכז חוסן באשקלון לצורך בניית יכולת התמודדות רגשית ומנטלית של התושבים ולחיזוק חוסן קהילתי וחברתי אשר יאפשר לתושבי העיר להתמודד בצורה טובה יותר עם עתות הסלמה בטחונית. בשל ההכרה בחשיבות פעילות מרכז החוסן בעיר ולטובת רציפות הפעלתו בהמשך, משרד הביטחון יעביר באמצעות רח"ל למשרד הבריאות 1.5 מלש"ח בשנת 2020 לטובת המשך הפעלת המרכז.
* מניעת שריפות – לצורך מניעת שריפות כתוצאה מפגיעת טילים במצבורי גזם עירוני ופסולת בשטחים פתוחים באשקלון, קיים צורך גדול בהקמה והפעלה של מערכים לניהול פסולת בנייה וגזם עירוני, לרבות טיפול במפגעי פסולת בניין וגזם. יצוין כי פגיעת טיל במבנה יוצרת בהכרח מפגעי פסולת בניין ויש לבנות מערך לטיפול במפגעים אלו. בנוסף, יצוין כי בעת הזו אין בעיר אשקלון אתר לטיפול בגזם עירוני.
* הקצאת מיגוניות **–** בשל האיום המשתנה והמתפתח מרצועת עזה על העיר אשקלון כמטרה מועדפת, יש צורך בהצבת מיגוניות נוספות לטובת מענה בטחוני לעיר ויכולת תגובה מהירה של הרשות המקומית בהתאם להערכת המצב הבטחונית באותה עת.
* התחדשות עירונית כמענה להיעדר מיגון – לפי נתוני מערכת הביטחון, בעיר כ-4,470 מבנים שאינם ממוגנים כלל וכ-1,340 מבנים בעלי מיגון חלקי בלבד. בנייני המגורים שאינם ממוגנים ממוקדים בחמש שכונות ותיקות בעיר ומתגוררים בהם כ-40,000 מתושבי אשקלון, לפי נתוני העירייה. ירי רקטות גובר והיעדר מיגון מספק מעלים את הסיכון לשלום התושבים המתגוררים בבניינים שאינם ממוגנים. לצורך מתן מענה מיגוני מיטבי לתושבים מוצע לבצע פרויקטים של פינוי בינוי, שיגבירו את נגישות התושבים למיגון תוך ביצוע התחדשות עירונית. בספטמבר 2019 פורסמה "תכנית אב להתחדשות עירונית באשקלון" על-ידי הרשות הממשלתית להתחדשות עירונית ובמימון רשות מקרקעי ישראל. לצורך האצת מתן מענה מיגוני מיטבי לתושבים, מוצע לנקוט בצעדים מיידים ונקודתיים לקידום תהליכי ההתחדשות העירונית בשכונות אלו.
* שיפור המוכנות לזיהום נפט כתוצאה מפגיעה ישירה – נמל קצא"א באשקלון הוא שער הכניסה העיקרי של דלקים למדינת ישראל. משכך, אירוע של זיהום ים בשמנים או דלקים עלול להשבית את התשתיות החיוניות בעיר כגון תחנות כוח ומתקן ההתפלה. כיום, היערכות היחידה הארצית להגנת הסביבה הימית שבנמל קצא"א מאולתרת, ללא מבני אחסון ציוד ושטחי טיפול ולכן אינה ערוכה אף לא באופן מינימלי לטיפול באירוע זיהום ים בנפט. לפיכך, נדרשת הסרת חסמים מידית לצורך השלמת התחנה לטיפול במקרי חירום ובפרט שפכי נפט.

**ועדת היגוי ליישום ההחלטה וליצירת מנועי צמיחה לעיר אשקלון**

בכדי להבטיח את יישומה של ההחלטה ובאופן מיידי מוצע להקים ועדת היגוי אשר תכלול את נציגי המשרדים הרלוונטיים ותעקוב אחר ביצוע ההחלטה ותסיר חסמים אם יהיה בכך צורך. כמו כן, ועדה זו תבחן סוגיות ארוכות טווח לצורך פיתוח העיר אשקלון והבטחת יכולתה הפיננסית לעמוד במצב הבטחוני בו היא שרויה. בתוך כך: א) בחינת רמת השירותים לתושבי העיר ביחס למצבה הפיננסי של הרשות; ב) בחינת כלי סיוע ממשלתיים להגדלת מקורות ההכנסה העצמית של עיריית אשקלון. דהיינו, כלים למשיכת ביקוש עסקי לשטחים באשקלון; כלים להגדלת היצע שטחי התעסוקה כגון תכנון, פיתוח ושדרוג אזורי התעשייה; ותכניות פיתוח ייחודיות לעיר ליצירת ביקוש לשטח מעסקים בבעלות העירייה ולפיתוח מקורות הכנסה שלא מארנונה. ג) בחינת צעדים להאצת תהליכי התחדשות עירונית שיענו על פערי המיגון הקיימים בעיר, לרבות בחינת מכסת הקרקע המשלימה מכלל יחידות הדיור הנכללות בהסכם הגג וסבסוד עלויות הפיתוח לאתרים שבהם מצויים מגרשי השלמה.

**נתונים כלכליים והשפעה על משק המדינה**

לא רלוונטי

**תקציב**

27.2 מיליון ש"ח

**השפעת ההצעה על מצבת כח האדם**

לא רלוונטי

**עמדת שרים אחרים שההצעה נוגעת לתחום סמכותם**

**החלטות קודמות של הממשלה בנושא**

**עמדת היועץ המשפטי של המשרד יוזם ההצעה**

**סיווגים\***

סיווג ראשי: תהליך

סיווג משני: ביצועי

תחום פעולה עיקרי: חברה וכלכלה

**מוגש על ידי ראש הממשלה**